Broj: 711-I-920-M-35/21-03-12

Zagreb,6. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Ivice Klanca, općinskog načelnika Općine Posedarje,** za davanjem mišljenja Povjerenstva**,** na 125. sjednici, održanoj 6. svibnja 2021., daje sljedeću:

**ODLUKU**

1. **Na temelju članka 13. stavka 2. ZSSI-a daje se suglasnost dužnosniku Ivici Klancu, općinskom načelniku Općine Posedarje, da za vrijeme profesionalnog obnašanja dužnosti općinskog načelnika Općine Posedarje, obavlja i poslove ovlaštenog voditelja građenja građevinske struke u trajanju od jednog sata tjedno, u obrtu GOLEMI, s obzirom da obavljanje navedenih poslova ne utječe na zakonito obnašanje javne dužnosti općinskog načelnika Općine Posedarje.**
2. **Na temelju članka 13. stavka 4. ZSSI-a dužnosnik je dužan prijaviti Povjerenstvu prihode stečene obavljanjem navedene djelatnosti, istekom godine u kojoj su ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Ivica Klanac, općinski načelnik Općine Posedarje. U knjigama ulazne pošte zahtjev je zaprimljen 4. svibnja 2021., pod poslovnim brojem 711-U-1655-M-35/21-01-5, povodom kojeg se vodi predmet broj M-35/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Ivica Klanac, povodom obnašanja dužnosti općinskog načelnika Općine Posedarje, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako je 2017. tražio i dobio pozitivno mišljenje Povjerenstva na upit je li obavljanje poslova ovlaštenog voditelja građenja građevinske struke u trajanju od jednog sata tjedno u obrtu Mondo-Kop za pripremne radove na gradilištu i graditeljske usluge nespojivo s profesionalnim obnašanjem dužnosti općinskog načelnika Općine Posedarje.

Sada od Povjerenstva traži da razmotri zahtjev za obavljanje istog posla, ali kod drugog poslodavca: obrt GOLEMI, pripremni radovi na gradilištu, Pećina 61, Vrana, 23 211 Pakoštane, OIB: 13935236459, vlasnik gosp. Vinko Golem. Svi uvjeti bi bili isti kao i kod prethodnog poslodavca "MONDO-KOP", navodi dužnosnik.

U izvješćima o imovinskom stanju koje je dužnosnik podnio Povjerenstvu povodom stupanja na dužnost općinskog načelnika Općine Posedarje dužnosnik je naveo da dužnost obnaša profesionalno, odnosno uz zasnivanje radnog odnosa. U zadnjem izvješću o imovinskom stanju koje je dužnosnik podnio 25. lipnja 2020. povodom promjene u rubrici „Drugi poslovi tijekom obnašanja dužnosti“ dužnosnik je naveo da obavlja poslove ovlaštenog voditelja građenja građevinske struke u obrtu Mondo-Kop.

Uvidom u podatke obrtnog registra utvrđeno je da je pod matičnim brojem obrta 91390508 upisan obrt GOLEMI, vl. Vinko Golem. Uvidom u obrtni registar utvrđeno je da dužnosnik nije niti je bio upisan kao vlasnik navedenog obrta.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Iz zahtjeva za mišljenjem proizlazi da dužnosnik za vrijeme profesionalnog obnašanja dužnosti namjerava obavljati dodatne poslove, stoga se podneseni zahtjev za davanjem mišljenja može smatrati zahtjevom za davanje prethodnog odobrenja Povjerenstva iz članka 13. stavka 2. ZSSI-a.

Člankom 90. Zakona o lokalnoj i područnoj (regionalnoj) samoupravi („Narodne novine“, broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15. ,123/17., 98/19. i 144/20.) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Osobe koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Osobe koje dužnost obavljaju volonterski, imaju pravo na naknadu za rad. Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu, klasa: 023-01/15-01/67, urbroj: 515-02-02/1-15-1 u mišljenju od 10. lipnja 2015.g., navodi da se obnašanje dužnosti općinskog načelnika, gradonačelnika, župana i njihovih zamjenika ne može vezivati uz rad u određenom radnom vremenu, jer sama priroda obavljanja dužnosti podrazumijeva rad i djelovanje dužnosnika neovisno o satnici, odnosno vremenu u kojem obnaša dužnost, a nikako ne podrazumijeva rad u točno određeno radno vrijeme, slijedom čega lokalni dužnosnici niti nemaju radno vrijeme.

Povjerenstvo na temelju odredbi ZSSI-a utvrđuje kako s obzirom na prirodu i obim obnašanja dužnosti općinskog načelnika u odnosu na obavljanje poslova ovlaštenog voditelja građenja građevinske struke jedan sat tjedno u obrtu GOLEMI ne utječe na zakonitost profesionalnog obnašanja dužnosti u smislu članka 13. stavka 2. ZSSI-a.

Ukazuje se dužnosniku da je u obnašanju javne dužnosti, dužan postupati u skladu s načelima djelovanja propisanim člankom 5. ZSSI-a. Načelima djelovanja, između ostalog je propisano da su dužnosnici osobno odgovorni za svoje djelovanje prema građanima koji su ih izabrali, stoga je dužnosnik dužan prvenstveno voditi računa da obavljanje poslova ovlaštenog voditelja gradilišta ne utječe na učinkovito i pravodobno izvršavanje zadaća i poslova općinskog načelnika Općine Posedarje, čime se u konačnici opravdava povjerenje koje su mu građani izborom ukazali. Ukoliko se tijekom izvršavanja ovlasti općinskog načelnika Općine Posedarje dužnosnik zbog obavljanja poslova ovlaštenog voditelja građenja građevinske struke eventualno nađe u situaciji u kojoj ne bi mogao pravodobno i učinkovito obaviti aktivnost općinskog načelnika zbog izvršavanja obveze voditelja građevinske struke, prednost svakako treba dati obnašanju javne dužnosti odnosno dužnosti općinskog načelnika Općine Posedarje.

Člankom 4. stavkom 4. ZSSI-a propisano je da obrtnici poslovni subjekti u smislu ZSSI-a. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Obrt u kojem dužnosnik u kontinuitetu obavlja posao ovlaštenog voditelja građenja opravdano se može smatrati s dužnosnikom interesno povezanom pravnom osobom. Stoga je dužnosnik ukoliko se povodom obnašanja dužnosti općinskog načelnika Općine Posedarje nađe u situaciji odlučivanja o stupanju u poslovni odnos Općine Posedarje s navedenim poslovnim subjektom ili o poslovnim i drugim interesima obrta GOLEMI u kojem obavlja djelatnost ovlaštenog voditelja građenja, dužan zatražiti od Povjerenstva novo mišljenje radi davanja upute kako postupiti u konkretnoj situaciji, u svrhu izbjegavanja sukoba interesa.

Nadalje, ukazuje se dužnosniku da je na temelju članka 8. i članka 13. stavka 4. ZSSI-a dužan u izvješću o imovinskom stanju navesti podatke o obavljanju drugih poslova ili djelatnosti za vrijeme trajanja mandata kao i prihode koje stječe po toj osnovi, istekom godine u kojoj su prihodi ostvareni.

Slijedom svega navedenog, odlučeno je kao u izreci.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivica Klanac, elektronička dostava
2. Objava na internetskoj stranici Povjerenstva
3. Pismohrana